Zbog sumnje na koronavirus zatvoren je hitni odjel KB Dubrava.



Kako doznajemo liječnica obiteljske medicine iz Sesveta, bolesnog je muškarca uputila u bolnicu u KB Dubrava. On prilikom dolaska nije rekao da je možda zaražen koronavirusom. U čekaonici je bio oko 2 sata i tom prilikom kašljao. Tek po ulasku u ordinaciju rekao je kako je možda riječ o koronavirusu. Uslijedila je reakcija osoblja.



Zasad svi koji su bili na hitnom odjelu u KB Dubrava ne smiju van. Za pretpostaviti je da će osoblje ići u samoizolaciju, a još se ne zna što će biti s pacijentima iz čekaonice.



Muškarac sa simptomima prevezen je na Kliniku Fran Mihaljević.



Situacija u KB Dubrava dodatno se zakomplicirala jer je u čekaonici s potencijalno zaraženim od koronavirusa bio pacijent koji ima zapetljaj crijeva i životno je ugrožen. Liječnici su odlučili, unatoč potencijalnom riziku, da će operaciju napraviti kako bi pacijentu spasili život.



HRT doznaje da će taj pacijent nakon operacije biti smješten u izolaciju u posebnu sobu.



- Sumnja se na gripu, ali se ne može isključiti niti koronavirus. Pacijent je upućen na kliniku Fran Mihaljević, a hitni prijem KB Dubrava zatvoren je do daljnjeg, rekao je ministar zdravstva Vili Beroš za HRT.



- Čovjek je došao sa simptomima pneumonije. Mi kada postavljamo definiciju sumnje, preuzeli smo je od ECDC-a (Europski centar za kontrolu i prevenciju bolesti) da i sama teška upala pluća, bez obzira je li čovjek bio u kontaktu ili putovao u područja koja su zaražen predstavlja sumnju. Taj čovjek nije nigdje putovao, nije bio izvan Hrvatske i naša je pretpostavka s dosta velikom vjerojatnošću da on neće biti pozitivan. No s obzirom na to da smo napravili kriterij sumnje sada trebamo napraviti test. Kad ga dobijemo znat ćemo je li pozitivan ili nije. S dosta velikom vjerojatnošću s obzirom na to da nigdje nije putovao i nije bio u kontaktu s oboljelim možemo reći da on neće biti pozitivan, rekao je doc. dr. sc. Krunoslav Capak, prim. dr. med., epidemiolog, ravnatelj Hrvatskog zavoda za javno zdravstvo, u emisiji HRT-a Otvoreno na temu koronavirusa.







● Iz Klinike za infektivne bolesti "Dr. Fran Mihaljević" u Zagrebu, potvrđena je još jedna oboljela osoba novim koronavirusom, hospitalizirana u Zagrebu. Radi se o mlađoj muškoj osobi koja je došla sa skijanja iz Austrije. Dosad je u Hrvatskoj potvrđeno ukupno 15 oboljelih osoba.



● Ranije danas na konferenciji za novinare Nacionalnog stožera civilne zaštite potvrđen je 14. slučaj zaraze koronavirusom. Riječ je o 36-godišnjem muškarcu koji je radio u talijanskom Bolzanu, a u Hrvatsku je putovao s trinaestooboljelim, odnosno prvooboljelim iz Pule. Opširnije



● Iz Rima je poslijepodne u dubrovačku zračnu luku sletio zrakoplov španjolske kompanije. Doznajte kakva je bila procedura prihvata putnika nakon svih mjera koje su uvedene zbog epidemije koronavirusa. Opširnije



Prema posljednjim podacima, u svijetu je od koronavirusa oboljelo više od 114.000 ljudi. Umrlo je više od 4000, a oporavilo se njih gotovo 62.000. Cijela Italija proglašena je crvenom zonom. Epidemiološka situacija u Europi i dalje nije dobra. U nizu zemalja se pogoršava, a najviše u Italiji, gdje je zabilježeno najviše mrtvih od koronavirusa u jednom danu. Opširnije



● Nove mjere za građane i organizatore velikih skupova

● Stožer civilne zaštite: nove mjere u borbi protiv koronavirusa

● Gube li Talijani bitku s virusom zbog neodgovornosti?



● Do 14. travnja suspendiraju se sva javna, sportska i kulturna događanja u Istri, odlučio je Stožer civilne zaštite Istarske županije, nakon stanka s načelnicima i gradonačelnicima. Od Nacionalnog stožera zatražili su da se na određeno vrijeme suspendira rad škola, vrtića i sveučilišta. Ministar unutarnjih poslova Davor Božinović, koji je i na čelu Nacionalnog stožera civilne zaštite, rekao je da "to u ovom trenutku nije opcija za Republiku Hrvatsku." Opširnije











● Preventivne mjere zbog širenja novog koronavirusa (COVID-19) provode se i u općini Žakanj, u Karlovačkoj županiji, gdje je u kućnoj izolaciji 13 osoba, a u toj županiji provode se i druge mjere, iako u njoj još nema nijedne oboljele osobe, rečeno je u utorak nakon sastanka Županijskog stožera Civilne zaštite.



● U posljednja 24 sata u Italiji je zabilježeno 977 novih slučajeva zaraze koronavirusom. Umrlo je 168 oboljelih, najviše u jednom danu do sada.



● U BiH je sedam oboljelih. Vlasti u bosanskohercegovačkom entitetu Republika Srpska u utorak su odlučile zatvoriti sve škole na tom području i uvesti mjeru zabrane održavanja svih planiranih masovnih okupljanja. U Sarajevu je na snazi i formalna zabrana županijskog kriznog stožera koja se odnosi na skupove veće od 250 osoba. Opširnije



● Mi smo na samom početku epidemije koronavirusa u Francuskoj, upozorio je u utorak francuski predsjednik Emmanuel Macron nakon nenajavljenog posjeta pozivnom centru hitne službe (Samu) u jednoj pariškoj bolnici. Opširnije



● U Sloveniji je ukupno 34 osoba zaražena koronavirusom, potvrdio je danas ministar zdravstva Aleš Šabeder. Ukupno je testirano 1643 ljudi. Opširnije



● U pokušaju da zaustavi širenje koronavirusa, Austrija je najavila zabranu ulaska u zemlju osobama koje dolaze iz Italije bez potvrde da nisu zaraženi koronavirusom. Austrija je dosad zabilježila 158 slučajeva zaraze.



● Sve države u Europskoj uniji imaju zaražene koronavirusom, objavio je europski Centar za prevenciju i kontrolu bolesti. Suočene sa sve većom opasnošću širenja epidemije koronavirusa, mnoge europske zemlje poduzele su mjere kojima se nastoji ograničiti zaraza. Opširnije



● Zaraženi muškarac, 13. oboljela osoba od koronavirusa u Hrvatskoj, ne pokazuje nikakve teže oblike bolesti. Ima lagano povišenu temperaturu i lagani kašalj. Nalazi se u karanteni kao i još jedan 36-godišnjak koji je radio u talijanskom Bolzanu. Njegovi će se nalazi znati popodne, javila je za Dnevnik u podne naša reporterka Klara Dujmović. Opširnije











● HNS je objavio da neće doći do odgoda utakmica i HNL se nastavlja, a da će cilvilna vlast odlučiti o uvjetima u kojima će se igrati, odnosno hoće li gledatelji moći biti prisutni na tribinama. Opširnije



● S obzirom na preporuku Stožera civilne zaštite RH da se odgode skupovi s više od 1000 ljudi, otkazuje se sve više javnih okupljanja. Otkazan je, među ostalim, veliki Sajam turizma u zagrebačkoj Areni, "Koncert za život" koji se u Lisinskom trebao održati 13. ožujka te splitski Pričigin. Opširnije











● Predsjednik Europskog parlamenta David Sassoli objavio je da će preventivno u sljedeća dva tjedna svoju dužnost obavljati od kuće jer je proteklog vikenda boravio u Italiji, koja je najteže pogođena koronavirusom. Opširnije



● Oko 20 posto ljudi vjeruje da će se u slučaju zaraze teško razboljeti. Njih 30 posto izbjegava izlaziti iz kuće. Psihologica Nataša Jokić Begić ističe da bi savjetovala kriznom stožeru da uključi psihološke čimbenike jer je važno smirivati ljude. Opširnije



● Ravnatelj Zavoda za javno zdravstvo Krunoslav Capak gostovao je u emisiji Hrvatskog radija U mreži Prvog. Kazao je kako neće uvoditi dodatne mjere, te istaknuo da bi uskoro mogli imati prvi izliječeni slučaj. A ministar Gari Capelli potvrdio je da je otkazan veliki sajam turizma u zagrebačkoj Areni. Opširnije



● U Italiji je, prema podacima dostupnima u 8.30 zaraženo 9182 osoba, a umrlih je 466. Iz Rima se javio naš dopisnik Silvije Tomašević. Kazao je kako se prvozaraženi Talijan oporavlja. Skinut je s respiratora Opširnije











● Kina je u protekla 24 sata zabilježila samo 19 novih slučajeva zaraze koronavirusom, što je najniži broj u jednom danu od siječnja. I Južna Koreja s 35 novih slučajeva bilježi najmanji dnevni porast u dva tjedna.



● Kruzer "Grand Princess" s 2.400 putnika i više od 1000 članova posade pristao je u luci u Kaliforniji. Na tom je brodu 21 osoba pozitivna na koronavirus. Na kruzeru su i dva člana posade iz Hrvatske. Dobro su i nisu zaraženi. Putnici će najvjerojatnije biti izolirani u obližnjim vojnim bazama, a članovi posade koji ne trebaju hitnu medicinsku pomoć - do daljnjega ostaju na brodu.



● Koronavirus srušio je burzovne indekse i cijene nafte. Cijena nafte potonula je na međunarodnim tržištima ispod razine od 37 dolara. Opširnije